विधानबमोजिम चलोस् पार्टी
नेपाली कांग्रेसको देशको राजनीतिक परिवर्तन र विकासमा ठूलो भूमिका छ । तर इतिहासको गुणगान गाएर मात्र कुनै पनि पार्टी दीर्घजीवी हुन सक्दैन । आजका नेताले के गरे र जनताले के पाए भन्ने प्रश्न महत्त्वपूर्ण छ । इतिहास मेटाएर मेटिन्न भन्ने सत्य हो, तर आजभोलि नेपाली राजनीतिमा नयाँ तरंग र नयाँ मोड आएको पनि उत्तिकै सत्य हो ।
नेपाली कांग्रेसको देशको राजनीतिक परिवर्तन र विकासमा ठूलो भूमिका छ । तर इतिहासको गुणगान गाएर मात्र कुनै पनि पार्टी दीर्घजीवी हुन सक्दैन । आजका नेताले के गरे र जनताले के पाए भन्ने प्रश्न महत्त्वपूर्ण छ । इतिहास मेटाएर मेटिन्न भन्ने सत्य हो, तर आजभोलि नेपाली राजनीतिमा नयाँ तरंग र नयाँ मोड आएको पनि उत्तिकै सत्य हो ।गएका स्थानीय र संसदीय निर्वाचनपश्चात् देशमा ठूला राजनितिक दलहरूलाई ठूलै झड्का लागेको छ । स्थानीय तहमा विजयी स्वतन्त्र उम्मेदवारको कार्यसम्पादन पनि अन्यत्रको तुलनामा चर्चायोग्य नै छ । संसदीय चुनावमार्फत उदाएको राष्ट्रिय स्वतन्त्र पार्टीलाई उपचुनावले अझ हौस्याएको छ । कांग्रेससहित पुराना दलप्रति भने जनता आक्रोशित छन् । नेताहरू बारम्बार संसद्, मन्त्री र प्रधानमन्त्री भए पनि देशमा सोचेजस्तो परिवर्तन नआएको भन्दै निराश छन् । नयाँ राजनीतिक अनुहार र दलमा केही भैहाल्छ कि भनेर आकर्षित हुने क्रम बढ्दो छ । नयाँ दलका नेताहरूले कैयौं स्टन्टबाजी पनि गरिरहेका छन् । ‘ठूला र पुराना दलले केही गरेनन्, देश लुटेर खतम बनाए, जनतालाई दुःख दिए’ भनेका छन् । अरूलाई दोष लगाएरै अर्को चुनावमा सफल हुने मिसनमा छन् उनीहरू । यता, ऐतिहासिक कालखण्डमा आफ्नो जिम्मेवारीमा खरो उत्रिएको कांग्रेस अहिले दिग्भ्रमित भएको हो कि भन्ने भान हुन्छ । पार्टीमा उही पुराना नेताहरूको दबदबा रहँदा कार्यकर्ता निराश छन् । जनताको आक्रोश र निराशा पनि स्वाभाविक छ । यस्तोमा कांग्रेसले आफ्नो गल्ती स्विकार्नुपर्छ । १४ औं अधिवेशनमा युवा अनुहार पनि पदाधिकारीमा चुनिएकाले नागरिकमा केही आशा बढेको थियो । तर नेतृत्वले पुरानै कार्यशैली नत्याग्दा त्यो आशा पनि अहिले निराशामा बदलिएको छ । हुन पनि कांग्रेसभित्रको आन्तरिक लोकतन्त्र कमजोर छ । पार्टी विधि–विधान अनुसार चल्न सकिरहेको छैन । कार्यसमिति नै पनि महाधिवेशन भएको डेढ वर्षसम्म पनि पूरा हुन सकेको छैन । विधान अनुसार वर्षको एक पटक महासमिति सदस्य बैठक, प्रत्येक २ महिनामा केन्द्रीय कार्यसमिति बैठक र प्रत्येक महिना केन्द्रीय कार्यसम्पादन समिति बैठक बस्नुपर्छ । तर पार्टी सभापतिको अनिच्छाका कारण विधानका यी व्यवस्था पालना गरिएका छैनन् ।एक वर्षपछि बल्ल केन्द्रीय समिति बैठक बस्ने तय भएको छ । नीति अधिवेशन हुन सकेको छैन । मुख्य भ्रातृ संगठनहरू लथालिंग छन् । नेपाल विद्यार्थी संघ कांग्रेसको जग हो । अहिले पार्टीका शीर्ष नेताहरू सबै नेविसंघको राजनीतिबाट आएका हुन् । यही संगठन पनि अहिलेसम्म एक जनामा सीमित छ । अधिवेशन नभएको ७–८ वर्ष भयो । नेपाल तरुण दलको पनि लामो समयदेखि अधिवेशन हुन सकेको छैन । केही समयअघि ४०१ सदस्यीय समिति बल्लतल्ल आएको छ । महिला संघ, किसान संघजस्ता सम्पूर्ण भ्रातृ संगठनको पनि लामो समयदेखि अधिवेशन हुन सकेको छैन । महामन्त्रीद्वय गगन थापा र विश्वप्रकाश शर्माले पार्टी सभापतिको कार्यशैलीप्रति दोष लगाइरहनुभएको छ भने सभापति शेरबहादुर देउवालाई केही मतलब देखिन्न । यही भएर, कांग्रेस ओरालो लाग्दो छ । नेताहरू एकआपसमा सार्वजनिक कार्यक्रमै गालीगलौज गर्छन् । कार्यकर्ताहरू निराश भई क्रियाशील सदस्यता छोडी नयाँ पार्टीमा पलायन हुन थालेका छन् ।यस्तो बेला एकअर्कालाई दोष लगाउने र अहम् पाल्नेभन्दा पनि एकजुट भएर अघि बढ्न जरुरी छ । त्यसका निम्ति पनि पार्टीलाई विधान अनुसार चलाउनुपर्छ । सम्पूर्ण भ्रातृ संगठन, शुभेच्छुक संघठन र विभागलाई तुरुन्तै पूर्णता दिइनुपर्छ । र संगठनलाई बलियो बनाएर युवाको विदेश पलायन रोक्न एवं रोजगारी वृद्धि गर्न पार्टीले भूमिका खेल्नुपर्छ । 